3de keer skeepsreg vir Serena? | Netwerk24
Deur Johann de Jager 11 Julie 2019 17:34
Serena Williams het ’n goeie geleentheid om haar Saterdag met haar derde kans by Margaret Court aan te sluit wat met ’n rekord van 24 Grand Slam-enkelspeltitels spog.
Serena Williams het Donderdag na haar elfde Wimbledon-eindstryd deurgedring toe sy Barbora Strycova in skoon stelle geklop het. Foto: Getty
Die 11de gekeurde Amerikaner kom dan in haar 11de eindstryd op Wimbledon teen Simona Halep te staan wat in haar eerste eindstryd daar gaan speel. Die Roemeen kon Williams nog net een keer, vyf jaar gelede, in hul tien voltooide wedstryde klop. Halep het verlede jaar die Franse Ope gewen en sal Saterdag in haar vyfde Grand Slam-eindstryd speel.
Die 37-jarige Williams het haar plek bespreek toe sy die Tsjeg Barbora Strýcová Donderdag met 6-1, 6-2 in hul halfeindstryd getroef het. Die 33-jarige Strýcová kon nog nooit ’n stel in die spelers se vorige drie wedstryde wen nie en Donderdag in die eerste Grand Slam-halfeindstryd van haar loopbaan het dit so gebly.
Williams het in die sewende pot van die eerste stel twee breekpunte afgeweer om dit toe met 6-1 in net 27 minute te wen. Die sewemalige kampioen het in die vyfde pot die voortou in die tweede stel geneem. Sy het dit met ’n agtereenvolgende deurbraak 5-2 gemaak om vir die wedstryd af te slaan. Alles was in net 59 minute iets van die verlede.
Die laaste van Williams se 23 Grand Slam-enkelspeltitels was in 2017 in die Australiese Ope. Sy het in September daardie jaar ma geword waarna verlede jaar se Franse Ope die eerste Grand Slam-toernooi na haar teruggekeer was.
Williams het verlede jaar in die eindstryd van Wimbledon sowel as die Amerikaanse Ope kanse gehad om Court se rekord te ewenaar, maar moes die knie teen onderskeidelik Angelique Kerber en Naomi Osaka buig.
Williams het Donderdag ’n paar keer met ’n kragtige afslaan vorendag gekom wat Halep onrustig sal maak.
Ditto die manier hoe Williams Donderdag beweeg het.
“Ek het baie beter beweeg as aan die begin van die toernooi. Ek het eintlik net ’n paar wedstryde daarvoor nodig gehad,” sê Williams.
Die Roemeen Simona Halep vier Donderdag haar oorwinning in die halfeindronde oor Elina Svitolina van die Oekraïne. Foto: AP
Halep, die sewende gekeurde, het die Oekraïne se Elina Svitolina totaal oorheers in die dag se eerste halfeindstryd.
Die Roemeen was in 72 minute met 6-1, 6-3 baas.
Die agtste gekeurde Svitolina, die eerste vrou van Oekraïne in ’n Wimbledonse halfeindstryd, het in die tweede stel effens haar voete gevind. Halep het egter met die sewende pot die eerste deurbraak van die tweede stel bewerkstellig en daarna nie weer teruggekyk nie. Sy het aan die einde twee wedstrydpunte gehad en kon eers met die tweede die wedstryd beklink nadat sy met die eerste dalk te gretig was en die bal toe in die net vasgeslaan het.
Die 27-jarige Halep was vyf jaar gelede in 2014 ook in die halfeindstryd op Wimbledon betrokke. Donderdag het sy ’n tree verder gegee.
Sy het ná die tyd gesê dis “die beste oomblik van my lewe” om nou vir die eerste keer na die eindstryd deur te dring. Sy is baie opgewonde op die moontlike kans wat sy het om die Venus Rosewater-plaat die eerste keer omhoog te hou.
Meer oor: Wimbledon | Serena Wil­Liams | Halfeind
Halep eerste keer in eindstryd by Wimbledon